回族

回族，又叫、係中華人民共和國嘅少數民族，係中國最大嘅穆斯林族群。回族從語言到遺傳體質都同漢族好似，唯一唔同嘅地方就係佢哋信清真教，呢點凝聚咗成個回族。回族向中國各地都有，分佈得比較平均，人口1058萬，佔中國穆斯林人口一半。

歷史同文化 
回族起源於外貿興盛嘅唐元兩代，當時有好多阿剌伯人、波斯人呢啲外國穆斯林經中亞、印度洋來中國定居，同中國人彼此通婚，慢慢形成回族。喺回族社區入邊往往會有清真寺呢啲聖廟。語言上講唐話，但涉及宗教時會有阿剌伯話、波斯話、突厥話嘅語彙。人名上同漢人唔會好唔同，不過其中姓馬嘅人好常見，呢個姓係取自清真先知模罕默德個名。回族同其他民族如漢族混居而和平共處，佢哋據清真教法生活，所以從飲食習慣到冠婚葬祭，生活方式同漢人好唔同，就呢啲唔同成為民族區分嘅根據。佢哋嘅文化特點相近於伊朗嘅波斯人。

清朝時對漢族出身嘅穆斯林默認爲「回民」或者「漢回」。到共和國時期就要喺班穆斯林中做民族識別。喺民族識別之初，應回民要求設咗「回族」呢個民族範疇，不過嗰時民族政策睇血統，有唔少唔信清真教嘅人因為血緣劃咗去回族。亦都有啲人因為中國法制上少數民族有優待政策而叫自己做回族，於是有啲「回族」係唔信教、唔屬回族文化，有啲穆斯林反而叫係「漢族」。

清末時中國西部如甘肅有回民造反，畀清朝鎮壓後，有部分回民去咗沙俄治下嘅中亞定居。佢哋嘅子孫家下叫做東干人，住喺蘇聯曾經統治嘅哈薩克、吉爾吉斯、俄羅斯。

廣府回民 

廣府好早就有回民，廣州作為海上絲路起點，自唐朝開始就係個國際都會，形成咗蕃坊呢個僑民區，其中大部分係中東穆斯林，自此，廣州成為中國最早傳入伊斯蘭文化嘅地方之一，伊斯蘭文化亦都有貢獻到廣府文化。

廣府回民來源有二，一係唐宋落籍嘅中東後裔，二係元明從國內其他地方遷來嘅回民。

而家廣州回民唔算聚居，喺懷聖寺一帶多啲。雖然廣州係中國最早有回民嘅地方之一，但而家係最少回民嘅地方，原因在於：
最大嘅原因：明末時，清軍攻打廣州，當時有回民三將領：馬承祖、羽鳳麒、撒之浮死守廣州，城破殉職，喺廣州屠城時對回民大開殺戒，毀壞經堂，到康熙時先恢復。
回民聚居喺各清真寺，其中南勝里最多，稱之為回回村，後來開馬路，遣散咗族群。

飲食 
回民飲食最典型係唔食豬肉，此外重有諸多講究，同選料不拘一格嘅粵菜大不同，比如禁酒，唔食自然死嘅嘢、紅，唔食勒、打、跌而死嘅畜生，唔食清真教視之為污糟、有害、古怪嘅嘢。舊時回民買得禽畜，都要送清真寺請人劏，限制好多。

但限制之下亦都發展出清真粵菜。清真菜口味比較濃，整牛羊肉之類嘅嘢一流，而清真粵菜就回菜粵做，融匯一濃一淡嘅風味，另外就係從選料到製作、出品會合乎教法。目前廣州西門口嘅回民飯店係全國唯一嘅清真粵菜飯店。

回民亦都創造出獨具特色嘅點心小食，比如清真月餅，其中最出名嘅有油香餅、牛雜、和味蘿蔔。

教育 
回民重視教育，廣州嘅清真寺曾經專門開辦經堂，類似於教會學校噉設宗教、文化兩類科目，教經文、教義、阿剌伯文。到咗共和國時期就成立回民小學，不過就驅除宗教。

歷史遺跡 
懷聖寺：中國第一間清真寺，由模罕默德親信宛葛思帶住四十先賢來華傳教創辦。喺光塔路。
光塔：懷聖寺嘅宣禮塔，唐代遺物，矗立鬧市千年重保存落來，中國罕見。
宛葛思墓：又叫聖墓、大人墳，俗話回回墳，而家起咗間先賢清真寺。喺流花橋。
東營寺：喺小東門。緣起自明成化年間，憲宗派韓雍率四營回兵鎮廣州，一時回教大興，分駐於大南、濠畔、小東門等處，廣州一下子多咗幾間清真寺，呢啲回回軍戶當時又叫達官兵，後來喺明末抗清衛穗有好大貢獻。
南勝寺：喺大南路。
濠畔寺：喺濠畔街。
東郊寺：喺東較場。
舊日蕃坊地區嘅街巷名源自阿剌伯話。

自治地方 
自治區
寧夏回族自治區
自治州
甘肅臨夏回族自治州
新疆昌吉回族自治州
自治縣
河北大廠回族自治縣
河北孟村回族自治縣
青海門源回族自治縣
青海化隆回族自治縣
青海民和回族土族自治縣
青海大通回族土族自治縣
雲南巍山彝族回族自治縣
雲南尋甸回族彝族自治縣
新疆焉耆回族自治縣
甘肅張家川回族自治縣
貴州威寧彝族回族苗族自治縣
回族區
河南開封順河回族區
河南鄭州管城回族區
河南洛陽瀍河回族區
內蒙古呼和浩特回民區

中華民族
東干人

攷